[pic] | AZ EURÓPAI KÖZÖSSÉGEK BIZOTTSÁGA |

Brüsszel, 4.4.2006

COM(2006) 152 végleges

2006/0053 (CNS)

2006/0054 (CNS)

Javaslat

A TANÁCS HATÁROZATA

Bulgária és Románia csatlakozási okmányának a vidékfejlesztés tekintetében történő kiigazításáról

Javaslat

A TANÁCS HATÁROZATA

Bulgária és Románia csatlakozási okmánya VIII. mellékletének kiigazításáról

(előterjesztő: a Bizottság)

INDOKLÁS

A Tanács 2005. szeptember 20-án elfogadta az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK rendeletet, mely módosítja a vívmányok azon részét, amely a Bulgáriával és Romániával folytatott csatlakozási tárgyalások alapját képezte. E rendelet nem veszi figyelembe sem a csatlakozási tárgyalások eredményeit, sem pedig magát a bővítést. Így még a csatlakozás előtt ki kell igazítani a csatlakozási okmányt és az új vidékfejlesztési rendelet szövegét, hogy összhangban legyenek egymással.

Különösen a következőkre van szükség:

- ki kell igazítani a csatlakozási okmány vidékfejlesztéssel kapcsolatos mellékleteit, hogy a tárgyalások eredményei összhangban legyenek az új vívmányokkal (amennyiben a csatlakozási okmány hivatkozásai tárgytalanná váltak, vagy a tárgyalások eredményei nem egyeztethetők össze közvetlenül az új vidékfejlesztési rendelettel);

- ki kell igazítani a csatlakozási okmány 29. és 34. cikkét annyiban, amennyiben azok a vidékfejlesztésre vonatkozó átmeneti vagy végrehajtási szabályokra hivatkoznak;

- ki kell igazítani az új vidékfejlesztési rendeletet, hogy Bulgáriára és Romániára is alkalmazható legyen, és hogy – amennyiben szükséges – tartalmazza a csatlakozási tárgyalások eredményeit.

Az e kiigazítások során követendő irányadó elvek értelmében fenn kell tartani a csatlakozási tárgyalások eredményeinek alapvető jellegét és elveit, továbbá a kiigazításoknak a feltétlenül szükséges mértékre kell korlátozódniuk.

E javaslatok nincsenek pénzügyi hatással a Közösség költségvetésére.

Az alábbiakban sor kerül javaslatok (két tanácsi határozat és egy tanácsi rendelet) bemutatására.

Leader – A 4. tengellyel kapcsolatos minimális pénzügyi küszöbérték

Az 1698/2005/EK rendelet kimondja, hogy a helyi szinten kidolgozott és végrehajtott vidékfejlesztési stratégiák támogatása érdekében mindegyik vidékfejlesztési programnak tartalmaznia kell egy kötelező Leader-tengelyt, és e tengelyre elő kell irányozni az EMVA-ból a program számára nyújtott támogatás minimális százalékát. Tekintettel arra, hogy Bulgária és Románia nem rendelkezik tapasztalattal a Leader-megközelítés végrehajtásában, valamint arra, hogy ki kell alakítani a Leader alkalmazását szolgáló megfelelő helyi kapacitást, a Leader-tengelyre vonatkozóan az EU–10 esetén alkalmazandó 2,5 %-os átlagos pénzügyi hozzájárulást a 2010–2013 közötti időszakban csak Bulgáriára és Romániára kell alkalmazni. A jogi aktus tisztázza e százalékszám kiszámításának módját is.

Leader+ típusú intézkedések

A Bulgáriával és Romániával kidolgozott azon intézkedések, melyek a vidéki közösségek helyi fejlesztési stratégiák kidolgozására és végrehajtására történő felkészítéséhez szükséges képességek megszerzését segítik elő, eltérnek az 1698/2005/EK rendelet rendelkezéseitől. E területen fenn kell tartani a Bulgáriával és Romániával folytatott tárgyalások eredményeit.

Tanácsadási szolgáltatások

Az 1698/2005/EK rendeletnek a tanácsadási szolgáltatások igénybevételét elősegítő rendelkezései mind alkalmazási körükben, mind pedig a kedvezményezetteknek nyújtott pénzügyi támogatás szintjében eltérnek a csatlakozási szerződésben a 2007–2009 közötti időszakra megállapított rendelkezésektől. Annak elkerülése érdekében, hogy a program első három évében kettős finanszírozásokra kerüljön sor, Bulgária és Románia számára lehetővé kell tenni, hogy választhasson a csatlakozási okmány VIII. mellékletében foglalt intézkedés vagy az 1698/2005/EK rendeletben foglalt intézkedés végrehajtása között. Továbbá a Tanács és a Bizottság Bulgáriára és Romániára vonatkozó együttes nyilatkozatának – melyet az 1698/2005/EK rendeletre vonatkozó politikai megállapodást eredményező szeptember 19–20-i tanácsi ülés jegyzőkönyve tartalmaz – érvényre juttatása érdekében a Bizottság javasolja, hogy a csatlakozási szerződésben foglalt, tanácsadási szolgáltatások nyújtására vonatkozó intézkedést 2013-ig hosszabbítsák meg a részben önellátó mezőgazdasági üzemek részére nyújtott támogatásban részesülő mezőgazdasági termelők tekintetében.

Agrár-környezetvédelmi és állatjóléti intézkedések

A csatlakozási tárgyalások eredményei előirányozták Bulgária és Románia számára az agrár-környezetvédelmi és állatjóléti intézkedések 85 %-os társfinanszírozását. Az 1698/2005/EK rendelet új pénzügyi szabályozásával való összhang biztosítása érdekében – mely szabályozás értelmében a társfinanszírozási arányokat a jövőben nem az intézkedésekre, hanem a tengelyekre vonatkozóan határozzák meg – a Bizottság javasolja, hogy a 2. tengelyre vonatkozóan Bulgária és Románia esetén legfeljebb 82 %-os társfinanszírozási arányt alkalmazzanak (az 1698/2005/EK rendelet szerinti legfeljebb 80 % helyett) a teljes programra és a teljes programozási időszakra. E 82 % alapja az agrár-környezetvédelmi és állatjóléti intézkedések ezen országok 2. tengellyel kapcsolatos összes kiadásában várhatóan elfoglalt súlya, így fennmarad a csatlakozási szerződésben előirányzottal megegyező finanszírozás.

A nemzeti közvetlen kifizetések kiegészítései

A közös agrárpolitika finanszírozásáról szóló 1290/2005/EK tanácsi rendelet a vidékfejlesztés támogatására egy egységes közösségi alapot vezetett be, mely felváltja a korábbi két finanszírozási forrást (az EMOGA Orientációs Részlegét és Garanciarészlegét). Ezért tisztázni kell azon 20 %-os felső határ kiszámításának alapját, melyet a csatlakozási okmány VIII. melléklete a KAP 2. pillérjének azon összegeire határoz meg, amelyek átvihetők az 1. pillérbe a mezőgazdasági termelők részére nyújtott közvetlen kifizetések kiegészítésére. Figyelembe véve az EU–10-re alkalmazandó rendelkezésekkel való összhang szükségességét, két ország vidékfejlesztési szükségleteit, valamint a 2. pillérből az 1. pillérbe történő túlzott mértékű átcsoportosítások elkerülésének fontosságát, a Bizottság azt javasolja, hogy a 20 %-os felső határt kizárólag az EMOGA Garanciarészlegére alkalmazzák.

Átmeneti és végrehajtási szabályok

A Bulgária és Románia csatlakozási okmányában foglalt, átmeneti és végrehajtási szabályokra való hivatkozásokat ki kell igazítani az 1698/2005/EK rendeletben megállapított eljárásokkal való összhang érdekében.

Technikai kiigazítások

Ki kell egészíteni Bulgáriával és Romániával azon új tagállamok listáját, amelyekre az 1698/2005/EK rendelet szerinti átmeneti intézkedéseket alkalmazni kell. El kell hagyni a csatlakozási okmány VIII. mellékletében foglalt azon rendelkezéseket, amelyek 1) most már közvetlenül az 1698/2005/EK rendelet hatálya alá tartoznak, így a szerkezetátalakítás alatt álló, részben önellátó mezőgazdasági üzemek részére nyújtott támogatás, termelői csoportok, technikai segítségnyújtás; vagy 2) már nem alkalmazandók, így azon követelmény, mely szerint beruházási támogatás csak olyan mezőgazdasági üzemek részére nyújtható, amelyek esetén bizonyítható a gazdasági életképesség a beruházás befejezésekor.

2006/0053 (CNS)

Javaslat

A TANÁCS HATÁROZATA

Bulgária és Románia csatlakozási okmányának a vidékfejlesztés tekintetében történő kiigazításáról

AZ EURÓPAI UNIÓ TANÁCSA,

tekintettel Bulgária és Románia csatlakozási szerződésére és különösen annak 4. cikke (3) bekezdésére,

tekintettel Bulgária és Románia csatlakozási okmányára és különösen annak 22. cikkére,

tekintettel a Bizottság javaslatára,

tekintettel az Európai Parlament véleményére[1],

mivel:

(1) Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendelet[2] módosítja a vívmányok azon részét, amely a Bulgáriával és Romániával folytatott csatlakozási tárgyalások alapját képezte.

(2) Így az 1698/2005/EK rendelettel való összhang érdekében ki kell igazítani Bulgária és Románia csatlakozási okmányát.

(3) Az 1698/2005/EK rendelet 90. cikkének (2) bekezdésében említett eljárással összhangban meg kell hozni a 2007. január 1-jén kezdődő vidékfejlesztési programozási időszakra vonatkozó átmeneti és végrehajtási szabályokat. A Bulgária és Románia csatlakozási okmányában foglalt, eljárási rendelkezésekre való hivatkozásokat ennek megfelelően ki kell igazítani.

(4) Az 1698/2005/EK rendeletről való politikai megegyezés elérésekor a Tanács és a Bizottság a Bulgáriára és Romániára vonatkozó együttes nyilatkozatban megállapodott abban, hogy a Bulgária és Románia csatlakozási szerződésének VIII. mellékletében foglalt, tanácsadási szolgáltatások nyújtására vonatkozó intézkedést 2013-ig meghosszabbítják a részben önellátó mezőgazdasági üzemek részére nyújtott támogatásban részesülő mezőgazdasági termelőknek nyújtott tanácsadási szolgáltatások vonatkozásában. A csatlakozási okmányt az említett megállapodásra figyelemmel ki kell igazítani,

A KÖVETKEZŐKÉPPEN HATÁROZOTT:

1. cikk

Bulgária és Románia csatlakozási okmánya a következőképpen módosul:

1) A 29. cikkben a második mondat helyébe a következő szöveg lép:

„Amennyiben külön átmeneti intézkedések meghozatala szükséges e tekintetben, ezeket az 1698/2005/EK tanácsi rendelet* 90. cikkének (2) bekezdésében említett eljárással összhangban kell elfogadni.

* OJ L 277., 2005.10.21., 1. o.”

2) A 34. cikk a következőképpen módosul:

a) Az (1) bekezdés helyébe a következő szöveg lép:

„1) A csatlakozás időpontjában hatályos, vidékfejlesztésre vonatkozó rendeleteken túl a VIII. melléklet I. II. és III. szakaszában meghatározott rendelkezéseket Bulgária és Románia esetében a 2007–2009 közötti időszakra kell alkalmazni e melléklet I. szakaszának D. alszakasza kivételével, amely a 2010–2013 közötti időszakra is alkalmazandó a részben önellátó mezőgazdasági üzemek részére nyújtott támogatásban részesülő mezőgazdasági termelőknek nyújtott tanácsadási szolgáltatások vonatkozásában. A VIII. melléklet IV. szakaszában meghatározott külön pénzügyi rendelkezéseket Bulgária és Románia esetében a 2007–2013 közötti programozási időszak során kell alkalmazni.”

b) Az (3) bekezdés helyébe a következő szöveg lép:

„3) A VIII. melléklet rendelkezéseinek alkalmazására vonatkozó végrehajtási szabályokat szükség esetén az 1698/2005/EK rendelet 90. cikkének (2) bekezdésében említett eljárással összhangban kell elfogadni.”

2. cikk

E határozat angol, bolgár, cseh, dán, észt, finn, francia, görög, holland, ír, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven készült, a huszonhárom szöveg mindegyike egyaránt hiteles.

3. cikk

Ez a határozat Bulgária és Románia csatlakozási szerződése hatálybalépésének feltételével 2007. január 1-jén lép hatályba.

Kelt Brüsszelben, -án/-én.

a Tanács részéről

az elnök

2006/0054 (CNS)

Javaslat

A TANÁCS HATÁROZATA

Bulgária és Románia csatlakozási okmánya VIII. mellékletének kiigazításáról

AZ EURÓPAI UNIÓ TANÁCSA,

tekintettel Bulgária és Románia csatlakozási szerződésére és különösen annak 4. cikke (3) bekezdésére,

tekintettel Bulgária és Románia csatlakozási okmányára és különösen annak 34. cikke (4) bekezdésére,

tekintettel a Bizottság javaslatára,

tekintettel az Európai Parlament véleményére[3],

mivel:

(1) Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendelet[4] módosítja a vívmányok azon részét, amely a Bulgáriával és Romániával folytatott csatlakozási tárgyalások alapját képezte.

(2) Így az 1698/2005/EK rendelettel való összhang érdekében ki kell igazítani Bulgária és Románia csatlakozási okmányát.

(3) Bulgária és Románia csatlakozási okmányának szükségessé vált kiigazítása során fenn kell tartani a tárgyalások eredményeinek alapvető jellegét és elveit, és az új elemekre kell alkalmazni őket. Ezenkívül a csatlakozási okmány kiigazításainak a feltétlenül szükséges mértékre kell korlátozódniuk.

(4) A Bulgária és Románia csatlakozási okmányának VIII. mellékletében előirányzott, a részben önellátó mezőgazdasági üzemekre és a termelői csoportokra vonatkozó intézkedések – mint átmeneti intézkedések Bulgária, a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Románia, Szlovénia és Szlovákia számára – a/az … /2006/EK rendelettel módosított 1698/2005/EK rendelet hatálya alá tartoznak. Így Bulgária és Románia csatlakozási okmányának e területekre vonatkozó rendelkezéseit el kell hagyni.

(5) A Bulgária és Románia csatlakozási okmányának VIII. mellékletében előirányzott, technikai segítségnyújtásra vonatkozó rendelkezések az 1698/2005/EK rendelet hatálya alá tartoznak, így el kell hagyni azokat.

(6) Az 1698/2005/EK rendelet szerint a vidékfejlesztési programnak magában kell foglalnia egy kötelező Leader-tengelyt, és e tengelyre elő kell irányozni az EMVA-ból a program számára nyújtott támogatás minimális százalékát. Ezenkívül az említett rendelet 59. cikkében foglalt, a kapacitás kialakításának elősegítésére irányuló intézkedés eltér a Bulgáriára és Romániára vonatkozóan a tárgyalások során megállapított intézkedésektől. Így a Bulgária és Románia csatlakozási okmányának VIII. mellékletében a Leaderre megállapított rendelkezéseket harmonizálni kell az 1698/2005/EK rendeletben foglalt új intézkedésekkel.

(7) Az 1698/2005/EK rendelet előirányozza a tanácsadási szolgáltatások igénybevételének támogatását. Ezen intézkedés alkalmazási köre tekintetében azonban eltérések vannak Bulgária és Románia csatlakozási okmánya és az említett rendelet között. Annak elkerülése érdekében, hogy a program első három évében kettős finanszírozásra kerüljön sor, Bulgária és Románia számára lehetővé kell tenni, hogy választhasson a csatlakozási okmány VIII. mellékletében foglalt intézkedés vagy az 1698/2005/EK rendeletben foglalt intézkedés végrehajtása között.

(8) Továbbá az 1698/2005/EK rendeletről való politikai megegyezés elérésekor a Tanács és a Bizottság a Bulgáriára és Romániára vonatkozó együttes nyilatkozatban megállapodott abban, hogy a Bulgária és Románia csatlakozási szerződésének VIII. mellékletében foglalt, tanácsadási szolgáltatások nyújtására vonatkozó intézkedést 2013-ig meghosszabbítják a részben önellátó mezőgazdasági üzemek részére nyújtott támogatásban részesülő mezőgazdasági termelőknek nyújtott tanácsadási szolgáltatások vonatkozásában. A csatlakozási okmány VIII. mellékletét az említett megállapodásra figyelemmel ki kell igazítani.

(9) Mivel a közös agrárpolitika finanszírozásáról szóló, 2005. június 21-i 1290/2005/EK tanácsi rendelet[5] a vidékfejlesztés támogatására egy egységes közösségi alapot vezetett be, mely felváltotta a korábbi két finanszírozási forrást, tisztázni kell a Bulgária és Románia csatlakozási okmánya VIII. melléklete I. szakaszának E. alszakaszában a közvetlen kifizetések kiegészítésére megállapított 20 %-os felső határ kiszámításának alapját.

(10) A Bulgária és Románia csatlakozási okmánya VIII. melléklete I. szakaszának E. alszakaszában előirányzott közösségi támogatás célja a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendelet[6] 143c. cikke szerinti nemzeti közvetlen kifizetések vagy támogatások társfinanszírozása. Ezért e támogatás nem vehető figyelembe az 1698/2005/EK rendelet 17. cikke szerinti, a célkitűzések közötti egyensúly kiszámításakor.

(11) Az 1698/2005/EK rendelet már nem tartalmazza támogathatósági feltételként a gazdasági életképességet beruházási támogatási intézkedés esetén. Következésképpen a csatlakozási okmány VIII. mellékletében ezzel kapcsolatban Bulgáriára és Romániára megállapított eltérést el kell hagyni.

(12) Az 1290/2005/EK rendelet új szabályokat vezet be a vidékfejlesztési kiadások finanszírozására. Mivel e rendelkezések ugyanazon elveken alapulnak, mint a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelet[7] 31. és 32. cikke, és ezen elvekre Bulgária és Románia csatlakozási okmánya is hivatkozik, már nem szükségesek a csatlakozási okmány VIII. mellékletében foglalt külön pénzügyi rendelkezések. Ezenkívül az említett rendeletben módosítani kell az agrár-környezetvédelmi és állatjóléti intézkedésekre nyújtott közösségi pénzügyi hozzájárulást, mivel az 1698/2005/EK rendelet 70. cikkével összhangban a társfinanszírozási arányokat már nem az intézkedésekre, hanem a tengelyekre vonatkozóan állapítják meg,

A KÖVETKEZŐKÉPPEN HATÁROZOTT:

1. cikk

Bulgária és Románia csatlakozási okmányának VIII. melléklete a következőképpen módosul:

1) A I. szakasz a következőképpen módosul:

a) az A. és a B. alszakaszt el kell hagyni;

b) a C. alszakasz helyébe a következő szöveg lép:

„C. Leader+ típusú intézkedések

Az 1698/2005/EK rendelet 63. cikkének c) pontjában foglalt intézkedéseken túl támogatás nyújtható a következő intézkedésekre:

a) a helyi fejlesztést célzó reprezentatív partnerségek kialakítása,

b) integrált fejlesztési stratégiák kidolgozása,

c) kutatás finanszírozása és támogatási kérelmek előkészítése.”;

c) a D. alszakasz helyébe a következő szöveg lép:

„D. A mezőgazdasági üzemek részére történő tanácsadás és az ismeretek terjesztését biztosító szolgáltatások

1) Támogatásban részesül a mezőgazdasági üzemek részére történő tanácsadás és az ismeretek terjesztését biztosító szolgáltatásnyújtás.

A 2007–2009 közötti időszakban e támogatás nem képezheti a vidékfejlesztési program részét, amennyiben elő van irányozva az 1698/2005/EK rendelet 24. cikke szerinti támogatás.

2) A 2010–2013 közötti időszakban támogatás kizárólag azon szolgáltatások esetén nyújtható, melyeket az 1698/2005/EK rendelet 20. cikke d) pontjának i. alpontjában említett részben önellátó mezőgazdasági üzemek részére nyújtott támogatásban részesülő mezőgazdasági termelőknek nyújtanak.

Az első albekezdésben említett, mezőgazdasági termelőknek nyújtott tanácsadási szolgáltatásoknak legalább a következőkre kell kiterjedniük:

a) az 1782/2003/EK rendelet 4. és 5. cikke, valamint III. és IV. melléklete szerinti, jogszabályban foglalt gazdálkodási követelmények, valamint jó mezőgazdasági és ökológiai állapot,

b) a közösségi jogszabályokon alapuló munkahelyi biztonsági szabályok.”;

d) az E. alszakasz a következőképpen módosul:

i) a (3) bekezdés első mondata helyébe a következő szöveg lép:

„Bulgáriában vagy Romániában az ezen E. alszakasz alapján nyújtott támogatáshoz a Közösség hozzájárulása a 2007., a 2008., illetve a 2009. évek egyikében sem haladhatja meg a Bulgáriának vagy Romániának e csatlakozási okmány 34. cikkének (2) bekezdése szerint az EMOGA Garanciarészlegéből nyújtott éves támogatás mértékének 20 %-át.”

ii) a következő bekezdéssel egészül ki:

„5) A Közösség ezen intézkedéshez nyújtott pénzügyi hozzájárulása nem vehető figyelembe az 1698/2005/EK rendelet 17. cikke szerinti, a célkitűzések közötti egyensúly kiszámításakor.”;

e) az F. és a G. alszakaszt el kell hagyni.

2) A II. szakaszban az (1) bekezdést el kell hagyni.

3) Az IV. szakasz szövege helyébe a következő lép:

„Az 1698/2005/EK rendelet 70. cikke (3) bekezdésének a) pontjától eltérve a Közösség pénzügyi hozzájárulása az 1. és a 3. tengely, valamint a technikai segítségnyújtás esetén 80 % lehet.

Az 1698/2005/EK rendelet 70. cikke (3) bekezdésének b) pontjától eltérve a Közösség pénzügyi hozzájárulása az 2. tengely esetén 82 % lehet.”

2. cikk

E határozat angol, bolgár, cseh, dán, észt, finn, francia, görög, holland, ír, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven készült, a huszonhárom szöveg mindegyike egyaránt hiteles.

3. cikk

Ez a határozat Bulgária és Románia csatlakozási szerződése hatálybalépésének feltételével 2007. január 1-jén lép hatályba.

Kelt Brüsszelben, -án/-én.

a Tanács részéről

az elnök

[1] HL C …, …, .... o.

[2] HL L 277., 2005.10.21., 1. o. A …/2006/EK rendelettel (HL L …, …, .... o.) módosított rendelet.

[3] HL C …, …, .... o.

[4] HL L 277., 2005.10.21., 1. o. A …/2006/EK rendelettel (HL L …, …, .... o.) módosított rendelet.

[5] HL L 209., 2005.8.11., 1. o.

[6] HL L 270., 2003.10.21., 1. o. A legutóbb a 2183/2005/EK bizottsági rendelettel (HL L 347., 2005.12.30., 56. o.) módosított rendelet.

[7] HL L 161., 1999.6.26., 1. o. A legutóbb a 173/2005/EK rendelettel (HL L 29., 2005.2.2., 3. o.) módosított rendelet.